[pic] | AZ EURÓPAI KÖZÖSSÉGEK BIZOTTSÁGA |

Brüsszel, 3.10.2008

COM(2008) 527 végleges

Javaslat:

A TANÁCS HATÁROZATA

a mediterrán térség tengerparti övezetének integrált kezeléséről szóló jegyzőkönyvnek (a Földközi-tenger tengeri környezetének és partvidékének szennyezés elleni védelméről szóló egyezmény) az Európai Közösség nevében történő aláírásáról

(előterjesztő: a Bizottság)

INDOKOLÁS

1. A Földközi-tenger tengeri környezetének és partvidékének szennyezés elleni védelméről szóló egyezmény (a barcelonai egyezmény) 1976-ban Barcelonában született, és 1995. június 10-én módosult. Hatályba 2004. július 9-ével lépett. Az Európai Közösség – az Európai Unió földközi-tengeri partvidéki összes tagállamával egyetemben – az egyezmény részes fele. A módosított egyezmény 4. cikkének (3) bekezdése kifejezetten előírja a részes felek számára, hogy ökológiai és tájvédelmi szempontokat, valamint a természeti erőforrások ésszerű felhasználását szem előtt tartva segítsék elő a tengerparti övezetek integrált kezelését.

2. Az Európai Unióban a tengerparti övezetek integrált kezelésének fő eszköze az európai integrált partiövezet-kezelés végrehajtásáról szóló európai parlamenti és tanácsi ajánlás (2002/413/EK, HL L 148., 2002.6.6.). Az ajánlás V. fejezete a több nemzetet is érintő part menti ügyek összehangoltabb és hatékonyabb kezelése érdekében hangsúlyozza az együttműködés fontosságát a regionális tengeri térségekben. A Közösség horizontális eszközökkel mozdítja elő a magasabb szintű integrált kezelést, többek között a környezetvédelem területén is. Ezek a tevékenységek ezért hozzájárulnak a tengerparti övezetek integrált kezeléséhez. A tengerparti övezetek integrált kezelése része az EU integrált tengerpolitikájának.

3. A Tanács 2006. november 27-i határozatával felhatalmazva a Bizottság a Közösség nevében – és a tagállamok képviselőivel egyeztetve – részt vett az egyezmény részes felei által szervezett tanácskozásokon, melyek célja az volt, hogy jegyzőkönyv készüljön a mediterrán térség tengerparti övezetének integrált kezeléséről. A tanácskozások 2008. január 20-án zárultak, amikor a meghatalmazotti konferencián elfogadták a jegyzőkönyv végleges szövegét. A barcelonai egyezményben részes uniós tagállamok Ciprus kivételével mind aláírták a jegyzőkönyvet. A jegyzőkönyv aláírására még 2009. január 20-ig van mód.

4. A mediterrán térség part menti övezetei jelenleg is rendkívüli környezeti terhelésnek vannak kitéve, erőforrásaik pedig folyamatosan pusztulnak. A jegyzőkönyv a szélesebb nyilvánosság és a versenyszféra érdekeltjeinek, így többek között a civil társadalomnak és a gazdasági szereplőknek a bevonásával egy összehangoltabb és integráltabb megközelítés ösztönző kereteit teremti meg. Csak ezen átfogó szemlélettel lehet a felmerült problémákat érdemben kezelni, és a jelenleginél fenntarthatóbb fejlődést elérni a mediterrán térség part menti övezeteiben.

5. A jegyzőkönyv rendelkezései számos területet érintenek, azokat a szubszidiaritás és az arányosság elvének figyelembevételével a közigazgatás különböző szintjein kell végrehajtani. Jóllehet a Bizottság – a környezetvédelmi problémák határokon átívelő jellegére és egyéb tényezőkre tekintettel – indokoltan jár el a tengerparti övezetek integrált kezelésének támogatásakor, a jegyzőkönyvben rögzített bizonyos részletes intézkedések kidolgozása és végrehajtása a part menti területeket érintően a tagállamoknak és azok illetékes hatóságainak a hatáskörébe tartozik, ők állapítják meg például az építési tilalom hatálya alá eső területeket.

A fentiekre tekintettel helyénvaló, hogy az Európai Közösség aláírja a mediterrán térség tengerparti övezetének integrált kezeléséről szóló jegyzőkönyvet, figyelemmel kötelező hatályának későbbi időpontban való elismerésére.

Javaslat:

A TANÁCS HATÁROZATA

a mediterrán térség tengerparti övezetének integrált kezeléséről szóló jegyzőkönyvnek (a Földközi-tenger tengeri környezetének és partvidékének szennyezés elleni védelméről szóló egyezmény) az Európai Közösség nevében történő aláírásáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 175. cikke (1) bekezdésére, összefüggésben 300. cikke (2) bekezdése első albekezdésének első mondatával,

tekintettel a Bizottság javaslatára[1],

mivel:

(1) Az Európai Közösség a 77/585/EGK és a 1999/802/EK tanácsi határozat[2] elfogadásával a Földközi-tenger tengeri környezetének és partvidékének szennyezés elleni védelméről szóló egyezmény részes felévé vált.

(2) Az egyezmény 4. cikke (3) bekezdésének e) pontja értelmében az aláíró feleknek ökológiai és tájvédelmi szempontokat, valamint a természeti erőforrások ésszerű felhasználását szem előtt tartva elő kell segíteniük a tengerparti övezetek integrált kezelését.

(3) Az európai integrált partiövezet-kezelés végrehajtásáról szóló, 2002. május 30-i európai parlamenti és tanácsi ajánlás[3], és különösen annak V. fejezete szorgalmazza, hogy a tengerparti övezetek integrált kezelését a szomszédos országokkal, köztük az azonos regionális tengeri térségbeli nem uniós tagállamokkal korábban kötött egyezmények keretében valósítsák meg.

(4) A Közösség horizontális eszközökkel mozdítja elő a szélesebb körű integrált kezelést, többek között a környezetvédelem területén is. Ezek a tevékenységek ezért hozzájárulnak a tengerparti övezetek integrált kezeléséhez.

(5) A tengerparti övezetek integrált kezelése része az EU integrált tengerpolitikájának, amelyet az Európai Tanács 2007. december 14-i ülésén hagyott jóvá.

(6) A Tanács 2006. november 26-i határozatával felhatalmazva a Bizottság a Közösség nevében – és a tagállamok képviselőivel egyeztetve – részt vett az egyezmény részes felei által szervezett tanácskozásokon, melyek célja az volt, hogy jegyzőkönyv készüljön a mediterrán térség tengerparti övezetének integrált kezeléséről.

(7) A tanácskozások eredményeként létrejött jegyzőkönyv szövegét a 2008. január 20-i meghatalmazotti konferencián elfogadták, és 2009. január 20-i határidővel aláírásra bocsátották.

(8) A mediterrán térség part menti övezetei jelenleg is rendkívüli környezeti terhelésnek vannak kitéve, erőforrásaik pedig folyamatosan pusztulnak. A jegyzőkönyv a szélesebb nyilvánosság és a versenyszféra érdekeltjeinek, így többek között a civil társadalomnak és a gazdasági szereplőknek a bevonásával egy összehangoltabb és integráltabb megközelítés ösztönző kereteit teremti meg. Csak ezen átfogó szemlélettel lehet a felmerült problémákat érdemben kezelni, és a jelenleginél fenntarthatóbb fejlődést elérni a mediterrán térség part menti övezeteiben.

(9) A jegyzőkönyv rendelkezései számos területet érintenek, azokat a szubszidiaritás és az arányosság elvének figyelembevételével a közigazgatás különböző szintjein kell végrehajtani. Jóllehet a Bizottság – a környezetvédelmi problémák határokon átívelő jellegére és egyéb tényezőkre tekintettel – indokoltan jár el a tengerparti övezetek integrált kezelésének támogatásakor, a jegyzőkönyvben rögzített bizonyos részletes intézkedések kidolgozása és végrehajtása a part menti területeket érintően a tagállamoknak és azok illetékes hatóságainak a hatáskörébe tartozik, ők állapítják meg például az építési tilalom hatálya alá eső területeket.

(10) Helyénvaló az Európai Közösség nevében aláírni a mediterrán térség tengerparti övezetének integrált kezeléséről szóló jegyzőkönyvet, figyelemmel kötelező hatályának későbbi időpontban való elismerésére is,

A KÖVETKEZŐKÉPPEN HATÁROZOTT:

Egyetlen cikk

A megállapodás későbbi időpontban történő megkötésére figyelemmel a Tanács elnöke felhatalmazást kap arra, hogy kijelölje a Földközi-tenger tengeri környezetének és partvidékének szennyezés elleni védelméről szóló egyezményhez csatolt, a mediterrán térség tengerparti övezetének integrált kezeléséről szóló jegyzőkönyvnek a Közösség nevében történő aláírására jogosult személyt vagy személyeket.

Kelt Brüsszelben, (…)

a Tanács részéről

az elnök

(…)

[1] HL C […], […], […]. o.

[2] HL L 240., 1977.9.19., 1. o.; HL L 322., 1999.12.14., 32. o.;

[3] 2002/413/EK, HL L 148., 2002.6.6., 24. o.